Diari Oficial de la Generalitat Valenciana


Sumari del DOGV 9298, del 15-03-2022 (2022/1518)

Informació pública de la suspensió de llicències per a determinades instal·lacions d'energies renovables en sòl no urbanitzat.
------------------------------------------------------------------------------------------------------------------------------

### Dades del document

Número de DOGV
:   9298

Data del DOGV
:   15-03-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/1518


Data del document
:   07-02-2022

Organisme emissor
:   Ajuntament de Xixona

Tipus de document
:   Anunci

Descriptors 

:   * Xixona
    * pla d'urbanisme
    * administració local

Informació pública de la suspensió de llicències per a determinades instal·lacions d'energies renovables en sòl no urbanitzat. [2022/1518]  
El Ple de la corporació va adoptar, en la sessió ordinària que tingué lloc el dia 27 de gener de 2022, segons consta en l'acta pendent d'aprovació en la propera sessió d'aquest òrgan, l'acord que, en la part que interessa, diu el següent:  
  
Assumptes urgents  
D) Urbanisme i medi ambient. Suspensió de llicències per a determinades instal·lacions d'energies renovables en sòl no urbanitzat (Exp. 2022/68).  
El regidor delegat d'Habitatge i Urbanisme, Javier Gutiérrez Martín, justifica la urgència de la inclusió d'aquest assumpte en l'ordre del dia de la sessió, amb la finalitat de suspendre l'atorgament i admissió a tràmit de les llicències per a la implantació d'instal·lacions d'energia fotovoltaica, conforme a l'article 68 del TRLOTAP, a causa de la gran proliferació de sol·licituds d'instal·lació de plantes d'energia fotovoltaica.  
Tot seguit, se sotmet a votació la declaració d'urgència, la qual és aprovada per unanimitat, amb l'assistència dels tretze regidors i regidores que, de dret, componen la corporació, la qual cosa suposa la majoria absoluta d'aquest òrgan col·legiat.  
A continuació, s'exposa la proposta de data 26 de gener de 2022, i que es transcriu a continuació:  
«En compliment de les exigències de caràcter mediambiental, derivades de múltiples acords internacionals, així com de les diverses agendes urbanes i els objectius de desenvolupament sostenible que s'apliquen, s'està desenvolupant de forma molt ràpida el sector de les energies renovables.  
En l'actualitat s'està desenvolupant, de manera substancial, dins del sector de les energies renovables, el de la producció d'energia elèctrica a partir de l'energia solar, sobretot des de la publicació del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, publicat amb la finalitat de facilitar la implantació d'aquesta mena d'activitats.  
Arran de la seua publicació, en els últims mesos s'està multiplicant el nombre de sol·licituds d'instal·lacions de centrals solars fotovoltaiques que, actualment, es troben en tramitació en els serveis territorials d'indústria, energia i mines.  
Les instal·lacions solars fotovoltaiques que estan tramitant-se en aquests moments no se sotmeten a un procediment de concurrència competitiva, a través del qual se seleccionarien les iniciatives que reuniren millors condicions, sinó que es tramiten totes de manera independent, de manera que, en els estudis d'impacte ambiental i els estudis d'integració paisatgística que acompanyen les sol·licituds, ni tan sols es té en compte els evidents efectes acumulatius que provoquen ja que en molts casos, estan situades molt pròximes entre si.  
  
En aquest moment estan tramitant-se quatre sol·licituds d'autorització de plantes solars fotovoltaiques en aquest terme municipal, que afecten un total de 121 parcel·les cadastrals de sòl no urbanitzable. D'altra banda, en trobar-se al sud del terme municipal una subestació d'energia elèctrica important, a més de les infraestructures d'evacuació d'energia de les centrals que pretenen instal·lar-se en aquest terme municipal, també estan tramitant-se autoritzacions per a centrals, la instal·lació de les quals està prevista en altres termes municipals i les infraestructures d'evacuació dels quals discorren pel terme de Xixona.  
  
En el Decret llei 14/2020, de 7 d'agost, abans referit, es contempla l'obligació per als promotors, de sol·licitar davant l'ajuntament del municipi o municipis on l'actuació se situe, l'emissió de l'informe-certificat urbanístic municipal relatiu a la compatibilitat del projecte amb el planejament i les ordenances municipals i, des del punt de vista urbanístic, el Decret llei, en l'art. 19, estableix:  
«Només es considera incompatible l'ús d'instal·lació fotovoltaica per a la generació d'energia elèctrica quan estiga expressament prohibit en el planejament urbanístic municipal per a la zona urbanística en la qual es pretén situar».  
El Pla General d'Ordenació Urbana (PGOU) de Xixona, aprovat definitivament l'any 1987, no conté cap regulació sobre aquesta mena d'instal·lacions.  
Consta en l'expedient un informe emés per l'arquitecte en cap del Departament de Tècnic de Gestió i Disciplina Urbanística de l'Ajuntament, en el qual es considera necessari que l'Ajuntament de Xixona realitze una anàlisi del seu territori i introduïsca en el planejament urbanístic una regulació que permeta la implantació de les energies renovables de manera que resulte més harmònica amb el territori, garantint la compatibilitat dels diferents usos del medi rural i preservant els valors ambientals, paisatgístics i culturals del territori, modificant a tal fi el PGOU que establisca les bases per a una regulació urbanística que aborde de manera detallada la implantació d'usos i activitats en sòl no urbanitzable, entre ells, les inherents a les energies renovables.  
  
En relació amb l'anterior, el Decret legislatiu 1/2021, de 18 de juny, del Consell, pel qual s'aprova el text refós de la Llei d'ordenació del territori, urbanisme i paisatge, de la Comunitat Valenciana, en regular la modificació dels plans d'ordenació, en l'art. 68, estableix:  
  
«1. L'administració promotora del Pla podrà acordar la suspensió de la tramitació i atorgament de llicències de parcel·lació de terrenys, edificació i demolició, per a àmbits determinats, amb la finalitat de facilitar l'estudi o reforma de l'ordenació urbanística.  
2. La suspensió tindrà una duració màxima de dos anys. Aquest termini s'interromprà, amb l'alçament de la suspensió, si transcorregut un any no se sotmet a exposició pública la proposta de pla.  
La modificació que es pretén no afectarà les instal·lacions per a autoconsum, amb o sense excedent, ni a unes altres que, per haver iniciat la seua tramitació amb anterioritat, compten ja amb declaració d'interés comunitari per a la seua implantació en sòl no urbanitzable.  
  
Consta, així mateix, en l'expedient, un informe jurídic emés pel secretari general de la corporació, que diu que no existeix cap impediment legal per a la modificació del PGOU d'aquest municipi, en la forma prevista en l'informe tècnic abans referit, i que la competència per a l'aprovació d'aquesta modificació del PGOU correspon al Ple de la corporació, en aplicació del que disposa l'art. 22,2,c) de la Llei 7/1985, de 2 d'abril, reguladora de les bases del règim local. Així mateix diu que l'acord de suspensió de llicències s'ha de remetre per a la seua publicació, amb caràcter d'urgència, en el Diari Oficial de la Generalitat Valenciana (DOGV) i publicar-se, així mateix, en el tauler d'anuncis de l'Ajuntament i en la web municipal i s'ha de remetre a la Direcció General d'Indústria, i a la Direcció General d'Ordenació del Territori i Paisatge, totes dues de la Generalitat Valenciana, perquè en prenguen coneixement i efectes.  
Per tot això anterior, propose al Ple de la corporació l'adopció de l'acord següent:  
  
Primer  
Suspendre l'atorgament i admissió a tràmit de les llicències que es puguen sol·licitar per a la implantació d'instal·lacions d'energia fotovoltaica, d'acord amb l'art. 68 del TRLOTAP, amb la finalitat d'estudiar la reforma de l'ordenació urbanística d'aquests usos en el PGOU.  
La referida suspensió no afectarà les instal·lacions per a autoconsum, amb o sense excedent, ni les altres que, per haver iniciat la tramitació amb anterioritat, compten ja amb la declaració d'interés comunitari per a la seua implantació en sòl no urbanitzable.  
L'àmbit d'aquesta suspensió és tot el sòl no urbanitzable del terme municipal, tant comú com protegit i el sòl urbanitzable no programat.  
  
  
Segon  
Establir la duració de la suspensió en el termini màxim establit en l'art. 68 del TRLOTUP 8 (dos anys), si bé es podrà alçar totalment o parcialment o limitar la seua duració, segons el contingut del document de planejament que finalment resulte sotmés a exposició pública.  
  
Tercer  
Remetre el present acord a la Direcció General d'Indústria i a la Direcció General d'Ordenació del Territori i Paisatge, de la Generalitat Valenciana, perquè en prenguen coneixement i tinga efectes en la tramitació dels expedients emparats en el Decret llei 14/2020, de 7 d'agost, de mesures per a accelerar la implantació d'instal·lacions per a l'aprofitament d'energies renovables per l'emergència climàtica i la necessitat urgent de reactivació econòmica.  
  
Quart  
Remetre el present acord, amb caràcter d'urgència, al Diari Oficial de la Generalitat Valenciana perquè es publique, moment a partir del qual entrarà en vigor la suspensió.  
Així mateix, publicar aquest acord en el tauler d'anuncis de l'Ajuntament i en la web municipal.  
  
Cinqué  
Comunicar el present acord a l'Oficina Tècnica Municipal.»  
  
Cosa que es fa pública per a coneixement general.  
  
Xixona, 7 de febrer de 2022.- El regidor d'Urbanisme: Javier Gutiérrez Martín.